CELEX: 32014D0161
Language: da
Date: 2014-03-11 00:00:00
Title: Rådets afgørelse 2014/161/EU af 11. marts 2014 om ændring af beslutning 2009/831/EF for så vidt angår dens anvendelsesperiode

25.3.2014   
            
            
               DA
            
            
               Den Europæiske Unions Tidende
            
            
               L 89/1
            
         
      RÅDETS AFGØRELSE 2014/161/EU
   af 11. marts 2014
   om ændring af beslutning 2009/831/EF for så vidt angår dens anvendelsesperiode
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 349,
   under henvisning til forslag fra Europa-Kommissionen,
   efter fremsendelse af udkast til lovgivningsmæssig retsakt til de nationale parlamenter,
   under henvisning til udtalelse fra Europa-Parlamentet (1),
   efter en særlig lovgivningsprocedure, og
   ud fra følgende betragtninger:
   
               (1)
            
            
               Ved Rådets beslutning 2009/831/EF (2) blev Portugal bemyndiget til, indtil den 31. december 2013, at anvende en reduceret punktafgiftssats i Madeira som region i den yderste periferi på rom og likører, som fremstilles og forbruges lokalt, samt i Azorerne som region i den yderste periferi på likører og brændevin, som fremstilles og forbruges lokalt. Artikel 2 i denne beslutning begrænsede undtagelsen til bestemte produkter. I henhold til denne beslutning kunne Portugal på disse produkter anvende punktafgiftssatser, som er lavere end den fulde afgiftssats for alkohol, der er fastsat i artikel 3 i Rådets direktiv 92/84/EØF (3), og lavere end den mindstesats for punktafgiften på alkohol, der er fastsat i direktiv 92/84/EØF, dog højst 75 % lavere end den normale nationale punktafgiftssats.
            
         
               (2)
            
            
               Med anvendelsen af en lavere punktafgiftssats opstår der en differentieret beskatning, som begunstiger lokal fremstilling af visse produkter. Dette udgør statsstøtte, der kræver Kommissionens godkendelse.
            
         
               (3)
            
            
               Kommissionen har bekræftet, at nedsættelsen af punktafgiftssatsen fortsat bør tillades for at kompensere for de konkurrencemæssige ulemper, som destillerede alkoholholdige drikkevarer, der er produceret i Madeira og Azorerne, rammes af som følge af de højere produktions- og salgsomkostninger, der opstår på grund af den særlige strukturelle, sociale og økonomiske situation i disse to regioner i den yderste periferi, der forværres af deres særlige begrænsninger, som omhandlet i artikel 349 i traktaten om Den Europæiske Unions funktionsmåde (TEUF), og som allerede er begrundet i undtagelsen i beslutning 2009/831/EF.
            
         
               (4)
            
            
               Da denne særlige strukturelle, sociale og økonomiske situation fortsat gør sig gældende i disse omhandlede regioner i den yderste periferi, er det nødvendigt yderligere at forlænge anvendelsesperioden for beslutning 2009/831/EF.
            
         
               (5)
            
            
               Den 28. juni 2013 vedtog Kommissionen sine retningslinjer for regionalstøtte for 2014-2020, der fastsætter, hvordan medlemsstaterne kan yde støtte til virksomheder for at støtte udviklingen i ugunstigt stillede regioner i Europa mellem 2014 og 2020. Disse retningslinjer, som træder i kraft den 1. juli 2014, indgår i en bredere strategi til modernisering af kontrollen med statsstøtte, der tager sigte på at fremme vækst i det indre marked ved at tilskynde til anvendelse af mere effektive støtteforanstaltninger, og som koncentrerer Kommissionens håndhævelse omkring de sager, der har størst indvirkning på konkurrencen.
            
         
               (6)
            
            
               Beslutning 2009/831/EF fandt anvendelse indtil den 31. december 2013. Det er derfor hensigtsmæssigt at forlænge anvendelsesperioden for beslutning 2009/831/EF med seks måneder, således at dens udløbsdato er sammenfaldende med datoen for ikrafttrædelsen af retningslinjerne for regionalstøtte for 2014-2020.
            
         
               (7)
            
            
               Det bør imidlertid sikres, at Portugal uden afbrydelse kan anvende de pågældende afgiftsnedsættelser fra udløbet af den tilsvarende bemyndigelse, der blev givet ved beslutning 2009/831/EF. Den nye bemyndigelse bør derfor gives med virkning fra den 1. januar 2014.
            
         
               (8)
            
            
               Beslutning 2009/831/EF bør derfor ændres i overensstemmelse hermed —
            
         VEDTAGET DENNE AFGØRELSE:
   Artikel 1
   I artikel 5 i beslutning 2009/831/EF ændres datoen »den 31. december 2013« til datoen »den 30. juni 2014«.
   Artikel 2
   Denne afgørelse træder i kraft på datoen for vedtagelsen.
   Den anvendes fra den 1. januar 2014.
   Artikel 3
   Denne afgørelse er rettet til Den Portugisiske Republik.
   
      Udfærdiget i Bruxelles, den 11. marts 2014.
      
         
            På Rådets vegne
         
         G. STOURNARAS
         
         
            Formand
         
      
   
   
      (1)  Europa-Parlamentets udtalelse af 26.2.2014.
   
      (2)  Rådets beslutning 2009/831/EF af 10. november 2009 om bemyndigelse af Portugal til at anvende en reduceret punktafgiftssats i den selvstyrende region Madeira på rom og likører, som fremstilles og forbruges lokalt, samt i den selvstyrende region Azorerne på likører og brændevin, som fremstilles og forbruges lokalt (EUT L 297 af 13.11.2009, s. 9).
   
      (3)  Rådets direktiv 92/84/EØF af 19. oktober 1992 om indbyrdes tilnærmelse af punktafgiftssatserne for alkohol og alkoholholdige drikkevarer (EFT L 316 af 31.10.1992, s. 29).